Št. zadeve: 013-4/2023/33

Datum: 9. 10. 2023

**Z A P I S N I K**

|  |  |
| --- | --- |
| Naslov sestanka | 3. seja Sveta za ekološko kmetovanje in trajnostno proizvodnjo hrane |
| Datum sestanka | 8. 9. 2023 |
| Kraj sestanka | Ministrstvo za kmetijstvo, gozdarstvo in prehrano / na daljavo preko platforme webex |
| Seznam prisotnih | * Irena Šinko (MKGP), * Denis Rusjan (Biotehniška fakulteta, UL), * Martina Bavec (Fakulteta za kmetijstvo in biosistemske vede), * Janez Pirc (KGZS), * Uroš Brankovič (Mreža Plan B za Slovenijo), * Matej Kline (Permakulturni inštitut MB), * Brigita Golob (UVHVR), * Marko Slavič (Vila Natura d.o.o.), * Tatjana Zagorc, Nina Barbara Križnik (Zbornica kmetijskih in živilskih podjetij), * Katja Temnik (Zeliščni vrt Majnika), * Mihael Kasaš, Branko Brinšek (Združenje Demeter Slovenije), * Doris Letina (Zveza slovenske podeželske mladine), * Marija Marinček (Zveza društev ekoloških kmetov Slovenije), * Marjana Peterman (Zveza potrošnikov Slovenije), * Jožica Polajžer (Zadružna zveza Slovenije), * Rok Mihelič, Anton Žnideršič (Slovensko združenje za ohranitveno kmetijstvo), * Polona Kolarek Novšek, Ines Fartelj, Maja Žibert (MKGP). |
| Seznam odsotnih | * Združenje družinskih vinogradnikov – vinarjev Slovenije, * Trgovinska zbornica Slovenije, * Čebelarska zveza Slovenije, * Sindikat kmetov Slovenije. |
| Drugi prisotni | * Karmen Fortuna (Trgovinska zbornica Slovenije) |
| Zapisnik pripravili | Ines Fartelj, Maja Žibert |

|  |
| --- |
| Sklepi |

1. Na naslednji seji MKGP podrobneje predstavi podatke o obsegu proizvodov po kmetijskih panogah iz vidika ekološke pridelave in predelave ter o ekološki reji krav molznic.
2. Na naslednji seji Slovensko združenje za ohranitveno kmetijstvo predstavi sistem ohranitvenega kmetijstva in Združenje Demeter Slovenije predstavi sistem biodinamičnega kmetovanja.
3. Svet zasleduje cilje oz. naloge, ki so zapisani v Sklepu o ustanovitvi Sveta za ekološko kmetovanje in trajnostno proizvodnjo hrane in imenovanju članov.
4. MKGP pred sejami predloži tudi svoje teme, o katerih želi mnenje
5. Na eno od naslednjih sej MKGP povabi predstavnika Ljubljanskih mlekarn, da predstavi njihove izkušnje z povečevanjem odkupa mleka iz ekološke prireje v Sloveniji.
6. Na eni od naslednji sej se predstavi zakonodajni predlog uredbe Evropskega parlamenta in Sveta EU o NGT in predlog stališča Slovenije.
7. Naslednja seja sveta bo potekala predvidoma v tednu med 9. in 13. oktobrom.

|  |
| --- |
| Vsebina zapisnika |

Pričetek sestanka: 14:00

**Dnevni red:**

1. **Pregled sklepov 2. seje Sveta za ekološko kmetovanje in trajnostno proizvodnjo hrane z dne 6. 6. 2023.**
2. **Predstavitev ekološkega kmetovanja v številkah.**
3. **Cilji, ki se želijo doseči v okviru Sveta za ekološko kmetovanje in trajnostno proizvodnjo hrane.**
4. **Kodeks zavez za več ekoloških živil v trgovskih verigah in ostalih ponudnikov ekološke hrane.**
5. **Nove genske tehnike.**
6. **Razno.**

Podrobno po posameznih točkah dnevnega reda:

1. **Pregled sklepov 2. seje Sveta za ekološko kmetovanje in trajnostno proizvodnjo hrane z dne 6. 6. 2023:**

Svet je pregledal sklepe iz 2. seje, ki je potekala dne 6. 6. 2023. Vsi sklepi so realizirani. Tema o novih genomskih tehnikah se je nadaljevala pod točko 5 dnevnega reda te seje. Namesto seje Sveta za ekološko kmetovanje in trajnostno proizvodnjo hrane je na sejmu AGRA zasedala delovna skupina za ekološko kmetovanje, in sicer v ponedeljek, 28. 8. 2023. Ministrica je povedala, da se za sejo Strateškega sveta za prehrano predlaga vključitev točke glede finančnega prispevka za obrok v javnih zavodih.

1. **Predstavitev ekološkega kmetovanja v številkah:**

Maja Žibert, MKGP, je uvodoma predstavilo podatke o vključenosti kmetijskih gospodarstev (KMG) v ekološko kmetovanje za leto 2022 ter prve podatke o številu KMG in obsegu površin, ki so v okviru zbirne vloge za leto 2023 uveljavljali plačila za ekološko kmetovanje in ekološko čebelarjenje. V letu 2022 je bilo v kontrolo ekološke pridelave prijavljenih 3.786 kmetijskih gospodarstev. V Sloveniji prednjači ekološko travinje z 44.186,35 ha. Predstavljena je bila tudi starostna struktura ekoloških pridelovalcev v primerjavi z neekološkimi, ki kaže, da je med 30. in 50. letom starosti več ljudi vključenih v ekološko pridelavo kot v neekološko. Dodano je bilo, da je na nivoju Evropske unije Slovenija z deležem ekoloških površin uvrščena na 10. mesto in je nad povprečjem Evropske unije.

Razprava:

Ministrica je predlagala, da se naredi analiza, kakšni so pridelki in kakšen je obseg ekološke pridelave, iz katere bi bilo razvidno, katere proizvode imamo na razpolago in česa nimamo. Matej Kline iz Permakulturnega inštituta je dodal, da travinje predstavlja neke ekosistemske storitve, npr. tudi shranjuje CO2 v zemljo. Marjana Peterman je dodala, da travinje vpliva na količino mleka in mlečnih izdelkov, in da je zato potrebno storiti še več v tej smeri, da bodo mlekarne lahko imele več ekoloških mlečnih proizvodov.

Sklep: Na naslednji seji MKGP podrobneje predstavi podatke o obsegu proizvodov po kmetijskih panogah iz vidika ekološke pridelave in predelave ter o eko kravah molznicah.

Sklep: Na naslednji seji MKGP podrobneje predstavi podatke o obsegu proizvodov po kmetijskih panogah iz vidika ekološke pridelave in predelave ter o ekološki reji krav molznic.

1. **Cilji, ki se želijo doseči v okviru Sveta za ekološko kmetovanje in trajnostno proizvodnjo hrane:**

Ker so na prejšnji seji člani želeli pojasnilo o ciljih tega Sveta, je Ines Fartelj (MKGP) pojasnila, da je poudarek na ekološkem kmetovanju, prav tako pa svet pokriva druge oblike kot je permakultura, biodinamično kmetovanje, ohranitveno kmetijstvo. Hkrati se pozornost namenja tudi nadstandardnim kmetijskim praksam, ki se jih podpira z nekaterimi ukrepi oz. intervencijami iz Strateškega načrta SKP za obdobje 2023-2027 (SN SKP) kot je npr. KOPOP, integrirana pridelava, biotično varstvo rastlin, sheme za okolje in podnebje, za katere so cilji navedeni v SN SKP.

Razprava

Člani so razpravljali o nalogah tega Sveta in so se strinjali, da so naloge, ki so zapisane v Sklepu o ustanovitvi Sveta za ekološko kmetovanje in trajnostno proizvodnjo hrane in imenovanju članov, ustrezne.

Katja Temnik iz Zeliščnega vrta Majnika je pri razpravi povedala, da se je potrebno ukvarjati tudi s tem, kako zagotoviti dolgoročno dobavno verigo od kmeta do trgovinskih verig in javnih zavodov in da se je potrebno zavzemati tudi za male kmetije, da ne bodo opuščale ekološkega kmetovanja.

Tatjana Zagorc iz Zbornice kmetijskih in živilskih podjetij je podobno opozorila, da se je potrebno osredotočiti na organizirano verigo za prodajo in za dobavo, vse do trgovinskih polic. Od ekoloških kmetovalcev je dobila informacijo, da ni dovolj skladišč za ekološko žito, da ni pekarn, ki dobavijo javnim zavodom. Povedala je še, da imajo javni zavodi na voljo majhne finančne zneske za hrano, in da nimajo dobavitelja ekoloških živil. Predstavila je tudi izsek ankete, ki jo je naredila z javnimi zavodi glede nabave ekološke hrane.

Predsednik sveta je opisal, na kakšen način javni zavodi naročajo hrano in dal pobudo, da se za boljšo prodajo eko hrane na trgovinske police naredi več s strani trgovinske zbornice.

Matej Kline iz Permakulturnega inštituta je pohvalil sestavo tega Sveta in dodal, da vidi ključen problem v pomanjkljivem znanju kmetov o ekonomiki. Predlagal je, da se kmete bolj usposobi glede ekonomike – načrtovanje produktov (kaj in komu prodati preden se proizvede itd.), saj z znižanjem stroška proizvodnje lahko zniža prodajno ceno in je konkurenčnejši. Anton Žnideršič iz Slovenskega združenja za ohranitveno kmetijstvo je dodal, da je potreben večji poudarek na svetovanju o ekoloških in drugih naravnih oblikah kmetovanja.

Martina Bavec je pohvalila, da so v tem Svetu povezani vsi akterji, ki lahko izboljšajo tudi tržni del za ekološko hrano. Podprla je, da je potrebno skleniti verigo za ekološke proizvode. Izpostavila je odkup eko mleka, ko mlekarne ne dobijo odjemalca s strani javnih zavodov. Predlagala je, da se dogovori tudi o tem, česa ta Svet ne obravnava. Dodala je, da je pomembno, da Svet bdi nad dogajanjem v ekološkem kmetijstvu, spremlja dogajanje in imidž eko kmetovanja, preprečuje t.i. zeleno zavajanje, opozarja na neresnične informacije ali zavajajoče informacije za potrošnike. Strinja se, da se v okviru Sveta obravnava tudi biodinamično, ohranitveno kmetijstvo in permakultura. Marjana Peterman iz Zveza potrošnikov Slovenije jo je podprla, predvsem glede informiranja in nezavajanja potrošnikov. Kar je certificirano, je tudi zanesljivo, in na Zvezi opažajo, da ljudje enačijo lokalno in ekološko.

Uroš Brankovič iz Plan B je dodal, da bi bilo potrebno pri dodeljevanju finančnih sredstev za hrano javnim zavodom (npr. bolnišnice) upoštevati vidik zdravja in zato za zdravo ekološko in lokalno hrano nameniti več sredstev.

Jožica Polajžer iz Zadružne zveze Slovenije je izpostavila, da se zadruge srečujejo v velikimi izzivi: nimajo dovolj ponudbe in zaradi visoke cene težko plasirajo ekološke proizvode v trgovske verige. Predlagala je, da ta Svet sodeluje in izmenja stališča tudi z drugimi delovnimi skupinami (trajnostna raba FFS, NGT) glede zakonodajnih predlogov. . Ministrica je v zvezi z predlogom uredbe Evropskega parlamenta in Sveta EU o trajnostni rabi FFS povedala, da ima MKGP pogajalsko skupino, ki zelo dobro dela. Težave Slovenije je MKGP predstavilo tudi direktorici DG Sante in njenim sodelavcem. Na občutljivih območjih obstaja problem pri definiciji, kjer je prepovedana uporaba vseh fitofarmacevtskih sredstev, torej tudi tistih za ekološko kmetovanje. Dodala je še, da šele, ko bo uredba sprejeta, bomo vedeli, o čem se pogovarjamo. Martina Bavec je dodala, da se ekološko kmetijstvo nima bati te uredbe o trajnostni rabi pesticidov.

Janez Pirc iz KGZS je povedal, da bi moral biti cilj pri delu Sveta tudi oblikovanje predlogov za ukrepe oz. predlogov sprememb SN SKP. Mihael Kasaš iz Združenja Demeter Slovenije je podobno predlagal, da Svet pomaga oblikovati oz. daje predlog ministrstvu, kakšno politiko in ukrepe naj oblikuje, npr. ukrepi za vzpodbujanje grosistov in zadružništva za odkup ekoloških pridelkov.

Ministrica je zaključila, da je ta Svet posvetovalno telo ministrice, ki lahko daje tudi pobude za obravnavo tem v drugih delovnih telesih. Matej Kline iz Permakulturnega inštituta je predlagal, da MKGP članom tega Sveta tudi samo predlaga teme in tematike, za katere sklepa, da jih je potrebno obravnavati.

Sklep:

* Svet zasleduje cilje oz. naloge, ki so v Sklepu o ustanovitvi Sveta za ekološko kmetovanje in trajnostno proizvodnjo hrane in imenovanju članov.
* Na prihodnji seji Slovensko združenje za ohranitveno kmetijstvo predstavi sistem ohranitvenega kmetijstva in Združenje Demeter Slovenije predstavi sistem biodinamičnega kmetovanja.
* MKGP pred sejami predloži teme, o katerih želi mnenje Sveta.

1. **Kodeks zavez za več ekoloških živil v trgovskih verigah in ostalih ponudnikov ekološke hrane:**

Člani sveta so se seznanili s predlogom, da bi se sklenil kodeks zavez za več ekoloških živil v trgovskih verigah in ostalih ponudnikov ekološke hrane. Takšen kodeks v Sloveniji še ne obstaja. Predsednik sveta je pojasnil, da je kodeks zavez mišljen za več domačih, slovenskih ekoloških živil v trgovski verigi. Predsednik je pojasnil, da bi bilo potrebno nagovoriti večje trgovce in z njimi skleniti neko zavezo v obliki kodeksa kot obstaja v drugih državah. Ob tem je predsednik Sveta podal še predlog o znižanju stopnje DDV za ekološka živila in lokalno pridelana živila. Kot primer je dal Hrvaško, ki ima znižano stopnjo ddv za določena ekološka živila.

Razprava:

Ministrica je povedala, da tak predlog o kodeksu podpira. Glede DDV pa se v primeru, če se bo odpiral zakon o DDV, lahko strokovne službe na MKGP podajo pobudo na ustrezna ministrstva glede znižanja stopnje DDV za ekološka živila in tudi za lokalno pridelano hrano.

Martina Bavec iz FKBV je opomnila na EU davčno zakonodajo (Uredba 2022/542), ki omogoča znižanje stopnje DDV – tudi pod 5 % ali celo na 0 %, in da se v nekaterih tujih državah (Danska) pripravlja celo predlog, da se zniža DDV za ekološka živila tudi na 0 %. Vsaka država članica se lahko sama odloči ali bo sploh uveljavljala te nove možnosti znižanja DDV.

Glede predloga o kodeksu zavez je Tatjana Zagorc iz Zbornice kmetijskih in živilskih podjetij dodala, da moramo najprej vedeti, kdo bo komu lahko prodal in koliko, torej koliko pridelkov je namenjeno trgu. Dokler ni to jasno, ne podpira kodeksa, saj je po njenem mnenju ponudba premajhna .

Martina Bavec iz FKBV je dodala, da imamo v Sloveniji vse več tržno usmerjenih ekoloških kmetij in da bi 15 % slovenskih produktov lahko spravili v trgovine. Pomembno je ciljno prilagajati proizvodnjo in imeti pogodbe. Slednje je potrdila tudi ministrica in dodala, da je potrebno je vedeti, kaj lahko zalagamo s pogodbami.

Anton Žnideršič iz Slovenskega združenja za ohranitveno kmetijstvo je povedal, da je najbolj organiziran trg pri mleku. Zato je dal predlog, da bi se naredil razgovor z mlekarno (Ljubljanske mlekarne), zakaj ni napredka in o tem, kaj bi bilo treba še narediti, da bi pospešili razvoj ekološkega mleka.

Sklep:Na eno od naslednjih sej MKGP povabi predstavnika Ljubljanskih mlekarn, da predstavij njihove izkušnje z povečevanjem odkupa mleka iz ekološke prireje v Sloveniji.

1. **Nove genske tehnike**

Glede zakonodajnega predloga Uredbe Evropskega parlamenta in Sveta EU o rastlinah, pridobljenih z nekaterimi novimi genomskimi tehnikami, ter živilih in krmi ter o spremembi Uredbe (EU) 2017/625 je je ministrica člane Sveta seznanila, da se ustanavlja strokovna delovna skupina, ki bo v podporo pri oblikovanju stališča RS do predloga uredbe. Pojasnila je, da je ta predlog za špansko predsedstvo Sveta EU prioriteta in da je v dosedanjih prvih razpravah Slovenija zastopala previdnostno načelo pri obravnavi NGT. Zaenkrat jasno nasprotujeta le Nemčija in Avstrija. Slovenska različica predloga uredbe bo na voljo septembra.

Razprava:

Čeprav je v predlogu uredbe predlagano, da so NGT v ekološkem kmetijstvu prepovedane, imajo nekateri člani določene pomisleke. Martina Bavec iz FKBV je povzela, kje vidi težave glede NGT. Meni, da je predlog uredbe dolgotrajno škodljiv. Predlaga, da svet zavzame neko stališče do predloga uredbe.

Denis Rusjan (BF) in Doris Letina (ZSPM) predlagata, da delovna skupina za NGT Svetu predstavi metode NGT (za kakšne metode gre in kakšne so lahko posledice teh metod), pravni vidik in kaj to pomeni za kmeta, razlika med GSO in NGT. Potrebno je preverjati širše vplive na okolje in ljudi, in da se zaupa znanosti.

Tatjana Zagorc (Zbornica kmetijskih in živilskih podjetij) je povedala, da kot biotehnolog vidi možnost uporabe določenih tehnik v trajnostnem kmetijstvu. Vendar se zaveda nevarnosti kaj se lahko zgodi pri določenih tehnikah. Ne vidi težav iz zdravstvenega vidika. Želi, da temeljijo odločitve na podlagi znanosti. Opozorila, da moramo biti previdni iz pravnega vidika.

Marjana Peterman (Zveza potrošnikov Slovenije) je dodala, da je problem okolje in sobivanje s kmetijstvom, ki se ne strinja z GSO in pravne posledice (ali je sobivanje sploh možno). Omenila je primer raziskave enega od nemških inštitutov, kjer so opisali, da do sedaj ni bilo narejenega dovolj okoljksega tveganja v daljšem okolju in kaj se zgodi v naravi. Kot potrošniška organizacija smatrajo in zastopajo stališče, da potrošniki morajo biti obveščeni in informirani pisno na izdelku o NGT, in da mora biti zagotovljena sledljivost.

Ministrica pove, da SIovenija zastopa previdnostno načelo. MKGP je naklonjeno vlaganju v raziskave in razvoj na tem področju. Pove, da je potrebno imeti usklajena pravila na ravni EU in ukrepe za preprečevanje vplivov, in da mora biti bodoča zakonodaja EU takšna, da bo zagotavljala transparentnost in označevanje teh proizvodov. Ko bo stališče Slovenije glede uredbe o NGT izoblikovano, se lahko to predstavi tudi nevladnim organizacijam.

Sklep: Na eni od naslednji sej se predstavi zakonodajni predlog uredbe Evropskega parlamenta in Sveta EU o NGT in predlog stališča Slovenije

1. **Razno**
2. Predstavniki eko kmetov so izpostavili vprašanje, kako rešiti delovno pomoč na kmetiji, da bi delovna sila bila lažje prisotna na kmetijah. Izpostavili so izziv pri rednem zaposlovanju ljudi na kmetijah, ker kmetije niso izenačene s podjetji, ki lahko npr. zaprosijo tudi za podpore pri zaposlovanju, lahko zaposlijo ljudi iz zavoda in drugo.
3. Predstavniki Zveze biodinamikov Slovenije in Združenje Demeter Slovenija so člane povabili na praznik biodinamike, ki bo potekal 30. septembra 2023 na Pogačarjevem trgu v Ljubljani.

Sklep: Naslednja seja sveta bo predvidoma potekala v tednu med 9. in 13. oktobrom

Konec sestanka: 16:50.

|  |
| --- |
| Seznam prilog |

* Lista prisotnosti